
A Legértékesebb Keletből a Leglenézettebb Nyugatra…
Detre Csaba előadásának vázlata
Történelmi körülményrajz: A XX. század utolsó évtizedének elején (kb. 1989-1991 körül) a Szovjetúnió és szövetségi rendszere a gazdasági megroppanás után politikailag is összeomlott, és ezt a régiót bekebelezték az előzőleg rivális nyugati katonai, gazdasági, politikai szerveződések.
A II. Világháború végén létrejött „Szocialista Tábor” országaiban létrejöttek belterjes, többnyire szinkretista elméleti tudományos rendszerek, amelyek magába olvasztották a nyugati, a keleti tudományelméleti iskolákat, átalakítva markánsan a saját formáira. Magyarországon különösen a kozmikus fejlődéselmélet területén jöttek létre ilyen iskolák, elsősorban a csillagászat, ezenkívül a biológia-paleontológia területén. Az ún. „rendszerváltoztatást” követően ezek az iskolák egy évtizeden belül eltűntek, nyugati szellemi sugallatra elsöpörték őket. 2000 után egyedül a Filozófiai Vitakör tudományos civil-szervezet élte túl ezt a szellemi irtóhadjáratot.

A csillagászat terén a szovjet-örmény Viktor AMBARCUMJÁN akadémikus (1906 – 1989) és tanítványai által kidolgozott csillagfejlődési modell vált aktuálissá és népszerűvé, amelyhez konstruktívan kapcsolódott a DETRE László, szintén örmény származású magyar akadémikus (1906 – 1974) és a tanítványai által fémjelzett magyar iskola. A két akadémikus baráti kapcsolatban volt egymással, és ennek volt köszönhető az is, hogy a harmincas években a kettejük közti tudományos kooperáció volt az egyetlen magyar – szovjet tudományos együttműködés. Kettejük közös kutatásai meghatározóak voltak a nemzetközi csillagászati kutatás számára.

A biológia terén több kiemelkedő evolúcióelméleti műhely vagy iskola is létezett Magyarországon. Ilyen volt a GÁNTI Tibor iskola, a JUHÁSZ-NAGY Pál, VIDA Gábor, CSÁNYI Vilmos neveivel fémjelzett ELTE „genetikai – neodarwinista” evolúcióelméleti iskola, amely több egyéb intézményre is jelentős hatással volt, többek között a MÁFI Őslénytani Osztályára is, de a fenti markáns irányzat a Filozófiai Vitakörre is mély hatást gyakorolt, hiszen a fenti iskola vezető személyiségei a Filozófiai Vitakör nagy evolúcióelméleti konferenciáinak állandó szereplő voltak. JUHÁSZ-NAGY PÁL a Filozófiai Vitakör alapító tagja is volt.
A nagy interdiszciplináris evolúciós műhelyek között feltétlenül kiemelt említést érdemel a SZÁDECZKY-KARDOSS ELEMÉR geológus akadémikus által a valamikor a hatvanas évek közepe táján létrehozott MTA Geonómiai Osztály, amely az interdiszciplináris természettudományoknak egy híres és széles nemzetközi körben elismert műhelye volt.

Az ún. „rendszerváltást” követő évtizedben az elsősorban  biológiai evolúcióelméleti műhelyeket, iskolákat, intézményeket szinte egy évtizeden belül felszámolták. A MÁFI Őslénytani Osztályt 1991-ben, a Biológiai Társaság Evolúciós Biológiai Szakosztályát 1994-ben, elsősorban „politikai-világnézeti” szempontokkal indokolva számolták fel. A nagy magyar genetikai evolúció kutatók egy részét, aki még ekkor élt, különféle parkolópályákra kényszerítették.
Nagyon hasonló jelenség volt ez ahhoz, amikor a hispániai Reconquista során a móroktól visszafoglalt területeken minden kulturális kincset amit el lehetett pusztítani, a felszabadítók elpusztítottak. Egyedül a Filozófiai Vitakör áll még, mint egy Alhambraként.
